# Forskrift for skolefritidsordning (SFO) i Andøy kommune

**Hjemmel:** Fastsatt av Andøy kommunestyre DATO med hjemmel i LOV-2023-06-09-30 om grunnskolen og den videregåande opplæringa (opplæringslova) §4-5 femte ledd.

### § 1 Virkeområde

Forskriftene gir regler om kommunal skolefritidsordning (SFO) i Andøy kommune for 1.–4. årstrinn, og for barn med særskilte behov på 1.–7. årstrinn.

### § 2 Formål

SFO skal i samarbeid med foresatte og skolenes samarbeidsutvalg legge til rette for å gi barna et trygt omsorgs- og aktivitetstilbud før og etter skoletid.

SFO skal legge til rette for lek, kultur- og fritidsaktiviteter med utgangspunkt i alder, funksjonsnivå og interesser hos barna.

Innholdet og organiseringen av SFO-tilbudet skal være i samsvar med de til enhver tid gjeldende nasjonale regler og kvalitetsplaner som gjelder SFO i Andøy kommune.

Opplæringslovens regler om elevers rett til et trygt og godt skolemiljø gjelder for SFO-tiden. Forskrift om skoleregler gjelder også på SFO.

### § 3 Eierforhold

Andøy kommune er eier av de kommunale skolefritidsordningene.

###

### § 4 Leke- og oppholdsareal

SFO disponerer ute- og innearealer ved den enkelte skole som er egnet til formålet. Arealene skal være godkjent etter forskrift om miljørettet helsevern i skole og barnehage.

### § 5 Bemanning og ledelse

Rektor er administrativ og faglig leder for SFO. Bemanningen i SFO består av SFO-leder, fagarbeidere og assistenter.

Bemanningen ved hver SFO-enhet skal tilpasses antall barn, barnas alder og oppholdstid. Hovedregelen er at bemanningen skal utgjøre minimum 1 ansatt per 15 barn. Ved inntak av barn med spesielle behov, skal det vurderes om det er behov for å styrke grunnbemanningen.

###

### § 6 Opptaksmyndighet og frister for søknad

Kommunedirektøren er opptaksmyndighet. Myndigheten kan delegeres videre til rektor ved den enkelte skole.

Tildeling av SFO-tilbud skjer ved et hovedopptak, og søknadsfrist er 1. april. Det er anledning til å søke plass gjennom året.

### § 7 Oppholdstid

Oppholdstiden varierer i de ulike SFO-tilbudene i kommunen. Den enkelte skole har myndighet til å endre oppholdstiden basert på behov meldt i søknader ved hovedopptak.

### § 8 Åpningstid

Daglig åpningstid er i utgangspunktet i tidsrommet 0700 – 1615, men åpningstiden må vurderes ut fra behovene meldt i søknader. Den enkelte skole kan med utgangspunkt i behovene tilpasse åpningstidene.

SFO holder åpent alle dager i året med unntak av:

Juli måned

Lørdager, søndager, helligdager og offentlige fridager.

Fra og med 24.desember til og med 1.januar

5 planleggingsdager i løpet av året.

Onsdag før skjærtorsdag stenger SFO kl 1200.

### § 9 Opptakskriterier

Barn med særskilte behov på 1.–7. årstrinn, som er bosatt i Andøy kommune, har rett til SFO-plass ved skolen hvor barnet har skoleplass.

Alle barn på 1.-4.trinn, som er bosatt i Andøy kommune, har rett til SFO-plass ved skolen hvor barnet har skoleplass, så langt det er kapasitet og forsvalig i den enkelte SFO. Det er rektor som avgjør hvorvidt det er forsvarlig å ta inn flere barn på SFO.

Foresatte må søke om SFO-tilbud.

Familier med utestående oppholdsbetaling fra kommunal barnehage eller SFO blir ikke tildelt SFO-plass før tidligere utestående oppholdsbetaling for det aktuelle barnet er betalt.

### § 10 Barn med særskilte behov

Barn med særskilte behov defineres som barn med varig nedsatt funksjonsevne som medfører omfattende og vedvarende behov for tilsyn før og etter skoletid.

Foresatte må søke om SFO-plass fra 5.–7. trinn innen ordinær søknadsfrist.

Sakkyndig dokumentasjon som beskriver barnets nedsatte funksjonsevne og tilsynsbehov vedlegges søknaden, slik at dette kan tilstrebes ivaretatt.

### § 11 Opptaksperiode

Tildelt SFO-plass beholdes til og med 4. trinn eller til avtalen sies opp av foresatte. Tildelt SFO-plass for barn med særskilte behov fra 5.–7. trinn beholdes til og med 7.trinn eller til avtalen sies opp av foresatte.

### § 12 Oppholdsbetaling

Kommunestyret fastsetter betalingssatsene i kommunens skolefritidsordning hvert år. I tillegg til ordinær betalingssats skal det tas betalt for kost.

Endringer i betalingssatsene får *som hovedregel* virkning fra 01.08. påfølgende år.

Det skal gis søskenmoderasjon med 30% for søsken nr 1 og 50% for øvrige søsken. Det gis også søskenmoderasjon dersom søsken går i barnehage i kommunen.

Søskenmoderasjon trer kun i kraft dersom det betales for mer enn et barn i SFO eller barnehage.

Andøy kommune ilegger foreldregebyr for gjentatt henting utenfor avtalt oppholdstid. Gebyrsatser bekjentgjøres ved oppslag på SFO.

###

### § 13 Oppsigelse og endring fra foresatte

Oppsigelsesfrist er 1 måned og regnes fra den 1. i måneden etter at oppsigelsen er mottatt i skriftlig form. Oppsigelsesfristen gjelder også når foreldre reduserer oppholdstiden.

Dersom familier flytter innad i kommunen og barnet tildeles SFO- plass på en annen skole skal det ikke betales for to SFO-plasser samtidig.

### § 14 Oppsigelse på grunn av mislighold

Kommunen kan si opp SFO-avtalen med 1 måned oppsigelsesfrist ved:

* Hel eller delvis manglende betaling
* Plass er tildelt på grunnlag av uriktige opplysninger av vesentlig betydning som er gitt av foresatte, forsettlig eller grovt uaktsomt.

Før oppsigelse skal foresatte gis varsel slik at et det gis anledning til å rette opp forholdet.

### § 15 Klage

Enkeltvedtak som er gjort i medhold av forskriftene kan påklages etter reglene i forvaltningsloven.

Klagen fremsettes for den kommunale enheten som har truffet vedtaket.

Dersom klager ikke får medhold hos den kommunale enheten som har truffet vedtaket, skal klagen behandles av formannskapet i Andøy.

### § 16 Kollektiv ulykkesforsikring

Andøy kommune tegner kollektiv ulykkesforsikring for elever i SFO.

### § 17 Ikrafttredelse

Forskriften trer i kraft 01. august 2024.